9 Maart : “Kuier” gereeld saam met God se Gees. - Jan van der Watt - www.bybelkennis.co.za
by Mitch Kalp · Published 09/03/2017 · Updated 01/03/2017
Luk 3:1-38 (fokus 3:15-20)
Die Heilige Gees is God se onsigbare manier om in en by jou te wees… en dit maak al die verskil.
Ons besef dikwels nie dat Jesus eers begin preek en wonders doen het toe die Heilige Gees op ‘n spesiale manier op Hom gekom het nie (3:22). En as Jesus weggaan, laat Hy die Gees by sy mense (3:16). Dit is vir Hom genoeg, want Hy weet dat as jy die Gees van God het, sy krag in jou is.
Die Gees is die manier waarop God aan ons lewens kom raak. Dit is die manier waarop Hy ons lewens van gewoon na buitengewoon kom verander; van doelloos na doelgerig; van kragteloos na kragvol.
Maar hoe? God het van sy kant tot by ons gekom, nee, tot in ons. Hy is binne hoorafstand, binne voelafstand. Maar dan moet ons tyd maak vir “kuier”, baie “kuier”, in die sitkamer van ons hart. Maar oppas, die sitkamer van jou hart kan so deurmekaar en vol van allerhande bedrywighede, of selfs van jouself, wees dat daar eenvoudig nie meer lekker “kuierplek” met die Gees is nie. En dan moet jy nie verwag om die Gees nog te hoor nie. Die Gees is maar daar, maar jy gun jouself nie ‘n kans om na Hom te luister nie.
Gee die Gees ‘n kans… “kuier” deur in gebed of stilte te vra en te luister. As dit stiller en rustiger in jou “sitkamer” word, sal jy begin hoor. En dit sal al die verskil maak – van moedeloos na vol moed, van onseker na doodseker, van vraagteken na uitroepteken.
by Mitch Kalp · Published 16/12/2017 · Last modified 28/11/2017
by Mitch Kalp · Published 16/11/2017 · Last modified 14/11/2017
26 September: Trek die regte klere aan. – Jan van der Watt
by Mitch Kalp · Published 26/09/2017 · Last modified 04/09/2017
Die kerk en die teater